Nelson Mandela - Speeches - Address by President Nelson Mandela during a visit to a community project, Garies (Afrikaans)
Address by President Nelson Mandela during a visit to a community project, Garies
Premier van die Noordkaap,
Die Burgermeester en Gemeenskap van Garies,
Laat my asseblief toe om eerstens verskoning te vra aan die gemeenskap van Garies vir die feit dat my vorige besoek, weens tegniese probleme met ons helikopter, op sulke kort kennisgewing gekanselleer moes word.
Ons benodig gesondheidsorg-sentrums wat maklik bereikbaar is vir die publiek. Die feit is dat siek en beseerde mense nog steeds weggewys word omdat daar nie plek in ons hospitale is om hulle op te neem nie.
Elke keer nog dat ek 'n versoek tot sake-leiers gerig het om the help met sulke projekte om die dringendste behoeftes van ons mense aan te spreek, was die reaksie oorweldigend. Dwarsoor die land is daar klinieke, skole en hospitale wat gebou en opgegradeer is met die vrygewige bystand van die privaat-sektor. Dit is 'n klinkende voorbeeld van wat versoening in die praktyk beteken, as mense saamwerk om die erfenis van ons verdeelde verlede ongedaan te maak. Dit is 'n belegging wat in die gemeenskap teruggeploeg word; dit is 'n belegging in die toekoms van ons land.
Gemeenskappe self het ook die verantwoordelikheid om projekte in hul eie midde te begin. Mense behoort deel te neem aan die verandering en verbetering van hul lewensomstandighede. Ons is bewus van die ongelukkige omstandighede waarin u uself bevind. Ons is u regering en is hier om u te dien. Ons kom om na u te luister omdat ons wil voortgaan om saam met die mense te regeer. Dit is verblydend om te weet dat so 'n vennootskap reeds in hierdie provinsie bestaan.